Man aangekla ná hy glo dreig om Trump te vermoor  Oudpres. Donald Trump (Foto: Mandel Ngan/AFP) Die Amerikaanse geheime diens het Maandag ŉ 72-jarige man in New York in hegtenis geneem nadat hy glo gedreig het om oudpres. Donald Trump te vermoor. Volgens aanklaers in Brooklyn het Thomas Welnicki “wetend en opsetlik gedreig” om Trump te ontvoer, liggaamlike leed aan te doen en te vermoor. Welnicki het glo in Julie 2020 tydens ŉ onderhoud met die Amerikaanse Capitol-polisie gesê het dat as Trump “die 2020-verkiesing sou verloor en weier om uit te tree”, hy “wapens sal bekom en hom uit die weg sal ruim”. Welnicki word ook daarvan beskuldig dat hy in Januarie verlede jaar twee stemposboodskappe by die geheime diens se kantoor in Long Island, New York, gelaat het waarin hy gedreig het om Trump asook 12 ongeïdentifiseerde kongreslede te vermoor. Daar word beweer dat Welnicki die geheime diens se kantoor in November drie keer van sy selfoon af gekontak het en tydens die gesprekke na Trump verwys het as “Hitler” en gesê het hy sal alles in sy vermoë doen om seker te maak die voormalige president is dood. In ŉ ander oproep verlede maand het hy gesê dat “’n nuwe burgeroorlog kan uitbreek en dat die opneem van wapens teen die regering geregverdig is wanneer stembriewe nie saak maak nie”. Welnicki het Maandag via videoverbinding in ŉ federale hof in Brooklyn verskyn en moes $50 000 (net minder as R800 000) betaal vir sy vrylating. As deel van sy borgtogvoorwaardes is hy in huisarres geplaas en moet Welnicki ŉ GPS-moniteringstoestel dra. Hy is boonop beveel om sorg vir sy geestesgesondheid te kry asook om behandeling te kry vir enige verslawing aan alkohol of dwelms, het ŉ woordvoerder van die aanklaer se kantoor gesê.